Trods en del anholdelser og enkelte større kriminalsager melder Nordjyllands Politi om et forholdsvis roligt karneval.

Under weekendens karneval i Aalborg blev 19 personer anholdt frem til klokken 23. Og i løbet af natten kom nogle ekstra anholdelser til. De fleste blev anholdt på grund af slagsmål, gadeuorden og fordi de ikke ville rette sig efter politiets anvisninger. Det fortæller vagtchef hos Nordjyllands Politi Bent Højgaard. De fleste er dog sluppet ud af detentionen, og politiet regner med at sende de resterende ballademagere på gaden i løbet af formiddagen. Så alt i alt melder Nordjyllands Politi om et stille og roligt karneval. Det blev dog skæmmet af enkelte alvorlige episoder. Under optakten til karnevalet blev en 24-årig mand stukket med kniv. En overgang var han i livsfare, men hans tilstand er stabil nu. En 26-årig er anholdt og skal nu fremstilles i grundlovsforhør. Natten til søndag fik politiet anmeldelser om en fuldbyrdet voldtægt i ved Limfjordsbroen på Nørresundbysiden og et forsøg på voldtægt i Aalborgs midtby. I begge sager efterlyser man nu gerningsmændene.